Sloboda pod gusenicama - Ilić, Dejan (Peščanik NVO, 2022)
Koliko treba da se prolije krvi žitelja Ukrajine da bi se utažila srpska žeđ za pravdom? Ozbiljno pitam. Jednom bi ta žeđ valjda morala da se ugasi, kako bismo nadalje živeli manje-više u miru. Koliko gradova u Ukrajini treba da bude sravnjeno sa zemljom da bi se Srbi konačno osvetili NATO-u i Amerikancima? Koliko duboko ruski tenkovi treba da uđu u Ukrajinu, kako bi Ukrajina - a i Srbija s njom - povratila svoj suverenitet? Jer, tako nam se kaže, 2014. Ukrajina je izgubila suverenitet, uzeli su joj ga notorni Amerikanci, pa joj ga sad Rusija vraća na tenkovima. Kako Ukrajini tako i Srbiji. (Zaista, kako?) Koliko demonstranata u Rusiji treba da utamniči Putinov režim, da bi se Srbi osećali slobodno? Za sad smo na 7.000. Malo, mnogo? Koliko televizijskih tornjeva treba da se sruši u Ukrajini i koliko nezavisnih medija da se zatvori u Rusiji da bi Srbi bili zadovoljni stanjem demokratije i slobodom medija u svetu?